จ.สระแก้ว จัดกิจกรรมปั่นจักยานตามรอยพระราชดำริ SAKAEO GREEN RUNNING ปั่น ๙ สานต่อพระราชปณิธาน
ที่อ่างเก็บน้ำท่ากะบาก จังหวัดสระแก้ว นายสมชัย อมรวัฒนสวัสดิ์ รองผู้ว่าราชการจังหวัดสระแก้ว เป็นประธานเปิดกิจกรรมปั่นจักยานเสือภูเขาตามรอยพระราชดำริ SAKAEO GREEN RUNNING ปั่น ๙ สานต่อพระราชปณิธาน โดยท่องเที่ยวและกีฬาจังหวัดสระแก้ว จัดกิจกรรม ปั่นจักยานเสือภูเขาตามรอยพระราชดำริ SAKAEO GREEN RUNNING ปั่น ๙ สานต่อพระราชปณิธาน ระยะทาง 64 กิโลเมตร  พร้อมทั้งร่วมปล่อยพันธุ์ปลา จำนวน 1,000,000 ตัว เพื่อเป็นการอนุรักษ์และฟื้นฟูทรัพยากรสัตว์น้ำ

สำหรับกิจกรรมการปั่นจักยานเสือภูเขาตามรอยพระราชดำริ SAKAEO GREEN RUNNING ปั่น ๙ สานต่อพระราชปณิธาน ตามรอยพ่อสร้าง คน น้ำ ป่า เขา เป็นการเชื่อมโยงการท่องเที่ยวเชิงกีฬา Sports Tourism กับการท่องเที่ยวเพื่อการศึกษา และเทิดทูนสถาบันพระมหากษัตริย์ และยังเป็นการกระตุ้นการท่องเที่ยว พัฒนาแหล่งท่องเที่ยว รวมไปถึงเป็นการกระตุ้นเศรษฐกิจในชุมชนได้เป็นอย่างดี เนื่องจากจังหวัดสระแก้วเป็นพื้นที่ที่ตั้งโครงการพระราชดำริพื้นที่ราบเชิงเขาสระแก้ว - ปราจีนบุรี และในปัจจุบันเป็นแหล่งเรียนรู้เป็นแหล่งท่องเที่ยวเชิงนิเวศที่สำคัญ และมีนักท่องเที่ยวได้เข้ามาศึกษาเรียนรู้โครงการพระราชดำริพื้นที่ราบเชิงเขาสระแก้ว - ปราจีนบุรีตามพระราชปณิธานของในหลวงรัชกาลที่ 9 ตลอดระยะเวลากว่า 30 ปี
 
ดังนั้น เพื่อเป็นการเทิดทูนสถาบันพระมหากษัตริย์ จังหวัดสระแก้วจึงได้จัดกิจกรรมโดยมีนักปั่นในจังหวัดใกล้เคียงและประชาชนเข้าร่วมเป็นจำนวนมาก ซึ่งถือเป็นการได้เปิดประสบการณ์ใหม่ๆ ในการท่องเที่ยวตามเส้นทางและร่วมทำกิจกรรมที่เป็นประโยชน์ สร้างสรรค์สังคมและวิถีวัฒนธรรมท้องถิ่น เพื่อที่จะเป็นกระบอกเสียงประชาสัมพันธ์แหล่งท่องเที่ยวของจังหวัดสระแก้วให้กับนักท่องเที่ยวชาวไทยและชาวต่างชาติต่อไป